
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/554


R A P O R T

asupra propunerii legislative pentru completarea art. 77 din Legea nr.19/2000 privind sistemul public de pensii şi alte drepturi de asigurări sociale


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 806 din 28 noiembrie 2007, cu dezbaterea pe fond în procedură obişnuită, a propunerii legislative pentru completarea art. 77 din Legea nr.19/2000 privind sistemul public de pensii şi alte drepturi de asigurări sociale.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1342/7.10.2006)

· avizul negativ al Consiliului Economic şi Social (nr.1484/6.08.2007)

· avizul negativ al Comisiei juridice, de disciplină şi imunităţi (nr.31/1275/29.11.2007)

· avizul favorabil al Comisiei pentru egalitatea de şanse pentru femei şi bărbaţi (nr.37/29/6.02.2008)

· punctul de vedere negativ al Guvernului (nr.2015/2.08.2007).


Propunerea legislativă are ca obiect de reglementare completarea art.77 din Legea nr.19/2000 privind sistemul public de pensii şi alte drepturi sociale, cu modificările şi completările ulterioare, astfel încât şi pentru asiguraţii prevăzuţi la art.42, care au desfăşurat activităţi încadrate de lege în grupa a II-a – condiţii deosebite de muncă, aşa cum este pentru asiguraţii prevăzuţi la art.43 şi la art.47 din lege, reducerea vârstei de pensionare să conducă la reducerea corespunzătoare a stagiului de cotizare.

Comisia propune Plenului Camerei Deputaţilor respingerea  iniţiativei legislative din următoarele considerente:

Implementarea unei astfel de măsuri va genera influenţe financiare suplimentare asupra cheltuielilor bugetului asigurărilor sociale de stat.

De asemenea, expunerea de motive care însoţeşte propunerea legislativă nu conţine estimări privind influenţele financiare suplimentare rezultate din aplicarea măsurii stabilite prin proiectul de act normativ şi nu precizează modul de acoperire a plusului de cheltuieli aşa cum se prevede la art.15 din Legea nr.500/2002 privind finanţele publice, cu modificările ulterioare.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 19 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:

· d-na Denisa Pătraşcu – Secretar de Stat
· d-na Georgeta Bratu – director
· d-na Georgeta Jugănaru – consilier

· d-na Cecilia Sebe – şef serviciu.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 13 voturi pentru şi 3 voturi împotrivă.

Propunerea legislativă a fost respinsă de Senat în şedinţa din 12 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

